ตั้งงบ’56ทะลุ2.4ล้านล้าน
ยอดขาดดุลเหลือแค่3แสนล้านดอกเบี้ยจ่ายพรก.1.4หมื่นล้าน
23 ก.พ. 2555

ยอดขาดดุลเหลือแค่3แสนล้านดอกเบี้ยจ่ายพรก.1.4หมื่นล้าน
ครม.ไฟเขียวกรอบงบรายจ่ายปี 2556 วงเงิน 2.4 ล้านล้านบาท โยกดอกเบี้ยกองทุนฟื้นฟูฯ ไปจ่ายดอกเบี้ยเงินกู้จาก พ.ร.ก.ลงทุนน้ำกองทุนภัยพิบัติแทน 1.4 หมื่นล้าน
ที่ประชุมคณะรัฐมนตรี (ครม.) สัญจร จ.อุดรธานี มีมติเห็นชอบกรอบงบประมาณรายจ่ายประจำปีงบประมาณ 2556 ในวงเงิน 2.4 ล้านล้านบาท ประมาณการรายได้ 2.1 ล้านล้านบาท และเป็นงบขาดดุล 3 แสนล้านบาท เพิ่มขึ้นจากปี 2555 ทั้งสิ้น 2 หมื่นล้านบาท 
กรอบงบประมาณแบ่งเป็นรายจ่ายประจำ วงเงิน 1.884 ล้านล้านบาท คิดเป็นสัดส่วน 78.5% ของงบประมาณ เทียบกับปีงบประมาณ 2555 ที่รายจ่ายประจำมีสัดส่วน 77.4% รายจ่ายเพื่อการลงทุน 4.67 แสนล้านบาท คิดเป็น 19.5% เทียบกับงบปี 2555 ที่มีสัดส่วน 18.4% 
ขณะที่รายจ่ายเพื่อชดใช้เงินคงคลังปีงบประมาณ 2556 ไม่มีรายการที่ต้องเสนอตั้งงบประมาณ ขณะที่ปีงบประมาณ 2555 ที่มีการตั้งงบประมาณชดเชยเงินคงคลัง 5.39 หมื่นล้านบาท 
ทั้งนี้ ในส่วนของงบประมาณเพื่อชำระหนี้เงินกู้ทั้งเงินต้นและดอกเบี้ยมีวงเงิน 1.82 แสนล้านบาท แบ่งเป็นชำระหนี้เงินต้น 4.86 หมื่นล้านบาท เป็นค่าดอกเบี้ย 1.34 แสนล้านบาท โดยไม่มีการตั้งดอกเบี้ยเงินกู้ของกองทุนเพื่อการฟื้นฟูและพัฒนาระบบสถาบันการเงิน 
อย่างไรก็ตาม ได้มีการเพิ่มดอกเบี้ยและค่าธรรมเนียมเงินกู้ภายใต้ พ.ร.ก.กู้เงิน ลงทุนด้านน้ำวงเงิน 1.16 หมื่นล้านบาท ดอกเบี้ยและค่าธรรมเนียมในส่วนเงินกู้ภายใต้ พ.ร.ก.กองทุนประกันภัยพิบัติ 2,500 ล้านบาท ดอกเบี้ยภายใต้ พ.ร.ก.ไทยเข้มแข็งอีก 1.42 หมื่นล้านบาท 
ขณะที่ประมาณการรายได้งบประมาณปี 2556 แบ่งเป็นรายได้กรมสรรพากร 1.775 ล้านล้านบาท กรมสรรพสามิต 4.12 แสนล้านบาท และกรมศุลกากร 2.09 แสนล้านบาท แต่หักเงินคืนภาษีและอื่นๆ จะเหลือรายได้สุทธิ 2.1 ล้านล้านบาท เพิ่มขึ้นจากปี 2555 ที่มีรายได้ตามเอกสารงบประมาณ 1.98 แสนล้านบาท เพิ่มขึ้น 1.2 แสนล้านบาท
กรอบงบประมาณปี 2556 กำหนดวงเงินขาดดุล 3 แสนล้านบาท ลดลงจากปีนี้ที่ขาดดุล 4 แสนล้านบาท หรือลดลง 1 แสนล้านบาท ส่วนกรอบเงินกู้สูงสุดเพื่อชดเชยการขาดดุลตาม พ.ร.บ.หนี้สาธารณะปีงบประมาณ 2556 มีวงเงิน 5.18 แสนล้านบาท ลดลงจากปีงบประมาณ 2555 วงเงิน 5,400 ล้านบาท 
นางฐิติมา ฉายแสง รักษาการโฆษกประจำสำนักนายกรัฐมนตรี เปิดเผยว่า การจัดทำงบประมาณปี 2556 นั้น ตั้งอยู่บนพื้นฐานว่าผลิตภัณฑ์มวลรวมในประเทศ (จีดีพี) จะมีมูลค่า 12.544 ล้านล้านบาท มีอัตราการขยายตัวทางเศรษฐกิจ 4-5% เทียบกับปีงบประมาณ 2555 ที่ขยายตัว 4.5-6.5% การส่งออกขยายตัว 16.1% จากปีนี้ที่คาดว่าการส่งออกจะขยายตัว 17.2% อัตราเงินเฟ้อจะอยู่ที่ระดับ 3.8% เทียบกับปีนี้ที่คาดว่าเงินเฟ้อจะอยู่ที่ระดับ 3.54%